Lesersbrief: Word impak van optrede teen Dis-Chem se werknemers besef?Laetitia van Deventer skryf: (Foto: Karen Sandison/ANA) Eendrag maak mag en so is dit bewys met die volk wat hul chroniese voorskrifte by Dis-Chem opgevra het. Soos een man, of eerder soos een massa, het die volk die apteke toegestroom met hul versoeke. Ivan Saltzman het nie besef dat soveel drama in die apteke sou afspeel nie. Trollies vol aankope wat by die kassiere gelaat is nadat die lojaliteitskaarte opgeknip is en ongelukkige kliënte weggestap het. Nog meer sigbaar was die impak van sy optrede toe die aandelemark skerp begin daal. Maar wat die volk nie besef nie, is die impak van hul optrede teenoor die werknemers van Dis-Chem. Is dit werklik nodig om onbeskof, onbedagsaam en beledigend op te tree teenoor die aptekers en assistente wat (nog steeds) getrou agter die toonbank staan en behulpsaam is om die voorskrifte op te maak? Word daar besef dat die implikasies van nie nét Ivan Saltzman se skrywe rakende aanstellings en bevorderings nie, maar ook die gedrag van die kliënte en die leë apteke ook ŉ impak op elkeen van die werknemers het? Die werklikheid is dat elke apteker, assistent en elke ander werknemer van Dis-Chem se toekoms nou deur beide Ivan Saltzman én die volk beïnvloed, en soos wat dit vir my voorkom, benadeel word. In hierdie tyd van hoë werkloosheid, ekonomiese onsekerheid en die invloed van wêreldgebeure ontstaan die vraag of hierdie drastiese stappe werklik nodig is en of gesprekvoering deur die belanghebbende partye nie ŉ uitweg is nie.